b'\n_START_ARTICLE_\nHedningarna\n_START_SECTION_\nHist\xc3\xb2ria\n_START_PARAGRAPH_\nEn 1989 el grup va comen\xc3\xa7ar la seva carrera en l\'\xc3\xa0mbit del folk recollint nombrosos \xc3\xa8xits pel seu so nou i revolucionari. Fruit d\'aquesta popularitat s\'edita el seu primer disc Hedningarna en el segell Alice._NEWLINE_El 1991 \xc3\xa9s l\'any en qu\xc3\xa8 comen\xc3\xa7a a solidificar-se la seva entitat com a grup. El segell Silence, dedicat principalment a la m\xc3\xbasica folk sueca els contracta per editar el seu segon \xc3\xa0lbum el 1992 titulat Kaksi! (Dos, en finland\xc3\xa8s). \xc3\x89s llavors quan s\'incorporen les cantants finlandeses Sanna Kurki-Suonio i Tellu Paulasto, que confereixen al grup un so vocal adequat per a la seva proposta sonora. Ambdues, educades en el cant tradicional de la regi\xc3\xb3 russa (abans finlandesa) de Karelia, despleguen un mestratge a l\'hora de cantar aportant al grup un vincle amb l\'ancestral que sempre havia buscat. Moltes de les can\xc3\xa7ons tradicionals d\'aquest segon \xc3\xa0lbum provenen de Karelia i estan relacionades amb antigues llegendes finlandeses, les traces de les quals es remunten a la tradici\xc3\xb3 del Kalevala o cant r\xc3\xbanic (del finland\xc3\xa8s runo, "cant"). D\'aqu\xc3\xad, el t\xc3\xadtol en llengua finlandesa d\'aquest treball. Kaksi! suposa una fita musical, donant-se a con\xc3\xa8ixer a trav\xc3\xa9s dels mitjans per l\'anomenat "fenomen Hedningarna". Aquest treball, amb temes de ritme trepidant, els far\xc3\xa0 mereixedors d\'un Grammy suec l\'any seg\xc3\xbcent (1993) pel millor disc folk de l\'any. Posteriorment, el quintet va peregrinant per diversos festivals com el de Roskilde aconseguint un gran ress\xc3\xb2 malgrat l\'escenari petit i la poca aflu\xc3\xa8ncia de p\xc3\xbablic._NEWLINE_El setembre de 1994 es consagra el grup amb el seu nou treball Tr\xc3\xa4 (Fusta, en suec; joc de paraules amb tre, que en suec tamb\xc3\xa9 vol dir tres). En aquest treball es consolida d\'alguna manera aquell somni de so ancestral a trav\xc3\xa9s d\'onze temes, alguns cantats en finland\xc3\xa8s, uns altres en suec i un d\'instrumental. Tornen a acudir al Festival de Roskilde provocant molta expectaci\xc3\xb3 entre els m\xc3\xa9s de 20.000 assistents i ja en un escenari una mica m\xc3\xa9s c\xc3\xb2mode._NEWLINE_A partir d\'aquest moment, comencen les gires per Escandin\xc3\xa0via i s\'edita als Estats Units un recopilatori amb temes dels dos discos realitzats com a quintet. Alhora comencen a editar-se i distribuir-se en altres pa\xc3\xafsos d\'Europa com ara Espanya, Pa\xc3\xafsos Baixos, B\xc3\xa8lgica i Pol\xc3\xb2nia i tamb\xc3\xa9 a \xc3\x80sia concretament a Tail\xc3\xa0ndia._NEWLINE_El 1996 \xc3\xa9s un any de canvis pel grup. Les dues cantants decideixen seguir la seva formaci\xc3\xb3 musical a Finl\xc3\xa0ndia i amb projectes de maternitat que les tindran allunyades de l\'activitat del grup. Una altra vegada tercet, comencen a gestar el que ser\xc3\xa0 el seu nou treball Hippjokk. D\'una primera motivaci\xc3\xb3 m\xc3\xa9s arrelada musicalment, Hippjokk va prenent forma i progressivament va incorporant elements musicals molt variats, la qual cosa far\xc3\xa0 que el resultat final sigui completament diferent a la idea original. Aquest treball, eminentment instrumental, incorpora (com ja es va fer en l\'anterior) a Wimme Saari, un polifac\xc3\xa8tic cantant que integra a la perfecci\xc3\xb3 els cants tradicionals del poble Sami, de la Lap\xc3\xb2nia finlandesa. Hippjokk tamb\xc3\xa9 compta amb la pres\xc3\xa8ncia del baixista Ulf Ivarsson, el qual queda fascinat per la nova sonoritat del grup, i tamb\xc3\xa9 de l\'int\xc3\xa8rpret de didjerid\xc3\xba Johann Liljemark. Tots dos formaran part en el seg\xc3\xbcent treball del grup. Knut Reiersrud, c\xc3\xa8lebre guitarrista noruec, tamb\xc3\xa9 acudeix a la trucada d\'aquesta innovadora proposta durant el festival folk de Falun._NEWLINE_El 1999, ja sextet, Hedningarna publica el seu cinqu\xc3\xa8 treball Karelia Visa on novament trobem veus, per\xc3\xb2 aquesta vegada amb una variaci\xc3\xb3. Tellu Paulasto ja no forma part del grup, donant pas a la jove Anita Lehtola al costat de la ja veterana Sana Kurki-Suonio. Ulv Ivarsson ja \xc3\xa9s membre oficial en aquest treball. De factura una mica m\xc3\xa9s continguda, Karelia Visa \xc3\xa9s un homenatge a aquesta peculiar forma de cantar que existeix a Karelia, de la qual Hedningarna es va nodrir en el passat. \xc3\x89s tamb\xc3\xa9 una reivindicaci\xc3\xb3 a l\'her\xc3\xa8ncia cultural finlandesa substitu\xc3\xafda per la pres\xc3\xa8ncia russa en aquella regi\xc3\xb3 des de fa ja bastants anys._NEWLINE_L\'any 2003 publiquen el seu \xc3\xbaltim treball, un CD recopilatori amb algunes can\xc3\xa7ons noves, Hedningarna 1989-2003. Efectuen una gira de promoci\xc3\xb3 amb dues cantants fineses: Tellu Paulasto, qui ha tornat a la formaci\xc3\xb3, i Lisa Matveinen._NEWLINE_En l\'actualitat segueixen efectuant alguna gira per\xc3\xb2 ja sense l\'aportaci\xc3\xb3 de les cantants finlandeses.'